Mercedes eer Lauda met 'n rooi ster | Netwerk24
Niki Lauda/Foto: Getty Images
Dié Oostenryker, wat drie keer die titel Formule Een-kampioen agter sy naam kon skryf, se verbintenis tot motorsport was egter nie net beperk tot die titels in sy dae as renjaer nie. Lauda is in 2012 as nie-uitvoerende voorsitter by Mercedes aangewys.
'n Rooi ster op die enjin van karre was een van verskeie huldeblyke wat die naweek by die Monaco Grand Prix aan hom gebring is. Lauda het 'n rooi keps gedra om die brandwonde te verbloem wat hy in 1976 in 'n ongeluk in Nürburg, Duitsland, opgedoen het.
Die handtekening op Mercedes se karre wat die naweek in Monaco gejaag het. Foto: Getty Images
"Ek is baie gelukkig met hoe ons die naweek begin het, met die ster, iets wat altyd op die kar gaan bly, saam met die handtekening," sê Toto Wolff, grootbaas van Mercedes se Formule Een-span.
Mercedes se twee motors was in die voorste wegspringplekke vir die naweek se wedren, met Lewis Hamilton, 'n vyfmalige wêreldkampioen, in die voorste posisie.
Dit was die 59ste keer dat die Brit in 'n Mercedes die voorste wegspringplek ingeneem het. Daarmee het hy die 58 keer wat die Duitser Michael Schumacher dit in 'n Ferrari gedoen het, verbygesteek.